MT Il-Ġurnal Uffiċjali tal-Unjoni Ewropea C 276/14

Pubblikazzjoni skont l-Artikolu 18(2) tar-Regolament tal-Kummissjoni (KE) Nru 1898/2006 tad-dokument uniku dwar denominazzjoni tal-oriġini jew indikazzjoni ġeografika rreġistrata skont ir-Regolament tal-Kummissjoni (KE) Nru 1107/96 b'konformità mal-Artikolu 17 tar-Regolament tal-Kunsill (KEE) Nru 2081/92

2013/C 276/07

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1)

“MEL DO ALENTEJO”

Nru tal-KE: PT-PDO-0117-0252-20.01.2011

IĠP ( ) DPO ( X )

1. Isem

“Mel do Alentejo”

2. Stat Membru jew pajjiż terz

Il-Portugall

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.4 Prodotti oħrajn li joriġinaw mill-annimali (għasel)

3.2. Deskrizzjoni tal-prodott li japplika għalih l-isem f’(1)

Prodott magħmul min-naħla Apis mellifera (sp. Ibérica) minn nektar li jittieħed minn fjuri li huma parti mill-flora mellifera tar-reġjun. Id-DPO “Mel do Alentejo” huwa kklassifikat bħala:

Għasel minn tip wieħed ta' fjura li jkun ġej minn fost dawn: — Lavanda selvaġġa (Lavandula stoechas L.) — Ewkaliptu (Eucalyptus spp.) — Żahar tal-larinġ (Citrus spp.) — Ilsien il-fart (Echium spp.)

Għasel li jkun ġej minn diversi tipi ta' fjuri.

3.3. Materja prima (għall-prodotti pproċessati biss)

—

3.4. Għalf (għall-prodotti li ġejjin mill-annimali biss)

Mhuwiex permess għalf artifiċjali tal-kolonji tan-naħal li jipproduċu d-DPO “Mel do Alentejo” f'forma sistematika jew fuq skala kbira.

Issir eċċezzjoni f'sitwazzjonijiet speċifiċi fejn ikun hemm nuqqas ta' għalf jew fejn hemm bżonn li tiżdied il-popolazzjoni tan-naħal, fejn dawk li jrabbu n-naħal jistgħu jagħlfuhom kif ġej:

— B'ġulepp ippreparat b'żewġ partijiet għasel jew zokkor abjad u parti ilma;

L-għalf artifiċjali dejjem jingħata fin-nuqqas ta' żidiet fix-xehda artifiċjali fejn in-naħal jiddepożitaw l-għasel (honey supers) u jieqaf ġimgħa qabel ma dawn jiġu stabbiliti.

3.5. Stadji speċifiċi tal-produzzjoni li għandhom isiru fiż-żona ġeografika ddefinita

L-azjendi tan-naħal li jipproduċu d-DPO “Mel do Alentejo” għandhom ikunu fiż-żona ġeografika ddefinita. Il-produtturi ta' dan l-għasel jimpenjaw ruħhom bil-miktub li jiddikjaraw biss l-għasel li ġej minn imġiebaħ irreġistrati li jinsabu fiż-żona ġeografika ddefinita.

3.6. Regoli speċifiċi għat-tqattigħ, għall-ħakk, għall-ippakkjar, eċċ.

“Mel do Alentejo” huwa ppakkjat f'kontenituri tal-ħġieġ, trasparenti u bla kulur li jesgħu sa 1 000 gramma. L-għasel għall-konsum dirett tal-industrija tal-lukandi, tar-restoranti u tad-ditti tal-forniment tal-ikel jista' jiġi ppakkjat f'pakketti individwali; l-ippakkjar għandu jkun magħmul minn materjal adattat għall-ikel u għandu jiġi ssiġillat ermetikament.

3.7. Regoli speċifiċi għat-tikkettar

Fuq it-tikketta għandu jkun hemm il-logo tad-DPO “Mel do Alentejo” u l-marka taċ-ċertifikazzjoni tal-korp ta' spezzjoni u ċertifikazzjoni.

4. Definizzjoni fil-qosor taż-żona ġeografika

Iż-żona ta' produzzjoni tad-DPO “Mel do Alentejo” tinsab fi ħdan il-konfini tal-muniċipalitajiet li ġejjin: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Rabta maż-żona ġeografika

5.1. Speċifiċità taż-żona ġeografika

F'din iż-żona ġeografika fejn il-klima, il-ħamrija u l-veġetazzjoni huma distintament Mediterranji, jippredominaw speċi ta' pjanti veġetali li huma tassew tipiċi, li jaffettwaw ħafna kemm il-kwantità kif ukoll il-kwalità tal-produzzjoni tal-għasel.

Il-flora tipika taż-żona ġeografika ddefinita tvarja minn lavanda selvaġġa, cistus ladanifer, cistus salviifolius, siġra tal-imbrijagla, loniċera salvaġġa, għanqud karlina tas-sajtun, tilliera safra, ħaxixa tal-kanali, ilsien il-fart u l-flora kollha tipikament Mediterranja li teżisti flimkien mal-imsaġar tas-sufra u tal-ballut.

Ta' min isemmi wkoll li s-sistemi fardgħalli tal-ġirasol, tal-ewkaliptu u taż-żahar tal-larinġ huma wkoll sors importanti tan-nektar.

F'din iż-żona ġeografika, li tant hija naturali u rikka fi flora mellifera, jittieħed għasel min-nektar tal-fjuri b'aroma eċċezzjonali u b'togħma tajba, li huwa kkaratterizzat b'kuluri li jvarjaw minn isfar trasparenti għal ambra.

Il-kulur huwa karatteristika tipika tal-għasel ta' Alentejo u dan jagħmlu popolari mal-konsumaturi, peress li kemm fil-Portugall kif ukoll barra mill-pajjiż l-għasel b'kulur ċar huwa aktar imfittex.

Il-produzzjoni tal-għasel fuq skala żgħira ilha karatteristika ta' Alentejo għal sekli sħaħ u hija tradizzjoni b'għeruq fil-fond fost in-nies tal-post.

5.2. Speċifiċità tal-prodott

Il-karatteristiċi tal-polline, dawk fiżiċi-kimiċi u dawk organolettiċi tad-DPO “Mel do Alentejo” huma li ġejjin:

(a) Karatteristiċi kimiċi u fiżiċi Aċidità libera inqas minn 35 meq/kg Konduttività elettrika inqas minn 6,0 × 10–4 S/cm Kulur – it-tonalitajiet kollha bejn l-isfar ċar u l-ambra Idrossimetilfurfural (HMF) inqas jew daqs 10 mg/kg Umdità inqas minn 18,5 % Irmied inqas minn 0,6 %

(b) Karatteristiċi tal-polline Għasel minn tip wieħed ta' fjura Il-perċentwal minimu ta' polline minn lavanda selvaġġa 13 %, minn żahar tal-larinġ 15 %, minn ewkaliptu u minn ilsien il-fart 40 %. Għasel li ġej minn diversi tipi ta' fjuri Perċentwal minimu ta' 5 % ta' polline li ġej minn tal-inqas minn waħda mill-ispeċi li ġejjin: lavanda selvaġġa, ilsien il-fart, ewkaliptu, sagħtar, salvja, żahar tal-larinġ u pjanti tax-xewk.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità, ir-reputazzjoni jew karatteristiċi oħra speċifiċi tal-prodott (għall-IĠP)

Il-klima, il-ħamrija u l-veġetazzjoni speċifiċi ta' din iż-żona ġeografika ddefinita, notevolment il-flora li teżisti flimkien mal-imsaġar tas-sufra u tal-ballut u l-għelejjel tal-ġirasol, tal-ewkaliptu u taż-żahar tal-larinġ, jipproduċu n-nektar li jagħti lill-“Mel do Alentejo” l-karatteristiċi distintivi tiegħu, deskritti fil-punt 5.2.

Referenza għall-pubblikazzjoni tal-ispeċifikazzjoni

http://www.gpp.pt/Valor/DOP_IGP_ETG.html

(1) ĠU L 93, 31.3.2006, p. 12. Sostitwit bir-Regolament (UE) Nru 1151/2012.